**ELŐTERJESZTÉS**

**Körmend Város Önkormányzata Képviselő-testületének 2022. december 15-i ülésére**

**Tárgy:** Beszámoló a Körmend és Mikrotérsége Köznevelési Intézményfenntartó Társulás 2022. évi tevékenységéről

Tisztelt Képviselő-testület!

A Körmend és Mikrotérsége Köznevelési Intézményfenntartó Társulás (továbbiakban: Társulás) társulási megállapodása értelmében minden társult Önkormányzat évente legalább egy alkalommal napirendjére tűzi a Társulás munkájáról elkészített beszámoló megtárgyalását.

2022. év januárjában a Társulás Tanácsa támogatta, hogy a [TOP\_PLUSZ-3.3.1-21 Gyermeknevelést támogató humán infrastruktúra fejlesztése](https://www.palyazat.gov.hu/top-plusz-331-21) pályázati felhívásra a Társulás támogatási kérelmet nyújtson be.

A márciusi ülésén Társulás Tanácsa jóváhagyta a Belső Ellenőrzési Stratégiai Tervét a 2022-2025. évekre vonatkozóan, továbbá döntést hozott fenntartói jogok átadásával kapcsolatosan, tekintettel arra, hogy a Szombathelyi Egyházmegye kezdeményezte a Dienes Lajos Utcai Tagóvoda fenntartói jogának átvételét 2022. szeptember 1. napjától.

Jóváhagyásra került a Társulás által fenntartott intézmény, a Dr. Batthyányné Coreth Mária Óvoda és Bölcsőde szervezeti és működési szabályzata, valamint a Társulás és az intézmény 2022. évi közbeszerzési terve.

Dr. Batthyányné Coreth Mária Óvoda és Bölcsőde tekintetében az óvodai beiratkozás időpontját 2022. április 25-26. napjaiban határozta meg a Társulási Tanács az indítható óvodai csoportok számát változatlanul hagyva, jóváhagyta az óvodai beiratkozásról szóló hirdetményt.

A Tanács a májusi ülésén tárgyalta a 2021. évi gazdálkodásról szóló beszámolót:

A Társulás fenntartásában működik a Dr. Batthyányné Coreth Mária Óvoda és Bölcsőde a Molnaszecsődön lévő tagóvodával együtt. A Körmendi telephelyeken 16 csoport, Molnaszecsődön 1 csoport működik. Körmenden működik továbbá a bölcsődei feladatellátás. Az intézmények által ellátott feladat kötelező feladatnak minősül. A központi támogatás a gyermekek létszáma alapján, és az óvodapedagógusok végzettsége szerint került meghatározásra. A betöltetlen üres álláshelyek nem csak szakmailag jelentenek gondot, hanem finanszírozás szempontjából is.

A bevételek között a központi támogatás és az önkormányzati hozzájárulások összege biztosítja a szükséges forrásokat. Ezen felül működési bevétele az intézménynek élelmezési tevékenységéből származik, amely az ingyenesen étkezők körének bővülése miatt folyamatosan csökken. Az étkezés befizetése nem készpénzben történik, hanem átálltak az étkezési díjak számlázására, így lehetséges csekken, illetve átutalással teljesíteni a befizetéseket. A kiadások között személyi juttatások, járulékok, dologi kiadások jelennek meg. Dologi kiadások jelentős részét az élelmezési kiadások teszik ki a közüzemi kiadások mellett. Az étkeztetés esetében a központi támogatás és a bevétel nem fedezi a kiadásokat, ennek következtében a feladatot igénybevevő önkormányzatoknak hozzá kell járulni a kiadásokhoz. 2021. év során több karbantartási feladat is megvalósult, az intézmény székhelyén szükségessé vált a gázkazán teljes javítása, gázkazánhoz tartozó ventillátormotor és keringető szivattyú cseréje. Bartók Utcai Tagóvodában 2021-ben megvalósult a biztonsági világítás teljes újraszerelése, javítása, új lámpák felszerelése és beüzemelése.

Molnaszecsődi Tagóvoda részére egy hűtőszekrény került beszerzésre. Ezen felül a többi felhalmozás jellegű beszerzés Körmend város Önkormányzata nevében történt, az önkormányzat nyújtott rá fedezetet. Ilyen formában beszerzésre került egy vasaló és egy automata mosógép a Mátyás Király Utcai Tagóvoda számára. Horvátnádaljai Tagóvodában egy tálalókonyha került kialakításra, amelyhez a szükséges eszközök beszerzését Körmend Város Önkormányzata finanszírozta. Beszerzésre került a tálalókonyhához konyhai mérleg, tűzhely, kézikocsi és a napi feladatok ellátásához szükséges bögrék, tálak és fazekak. Eszközbeszerzésen túl Körmend Város Önkormányzatának finanszírozásával több felújítási munkálat is történt. 2021-ben elkezdődött a Dienes Lajos Utcai Tagóvoda vizesblokk felújítása. Megvalósult a szennyvízcsatornára való rákötés a Horvátnádaljai Tagóvoda esetében, illetve megvalósult 2021-ben a Bóbita Bölcsőde két egységének aljzatkiegyenlítése és teljes parkettázása.

A Társulási Tanács elfogadta a 2021. évi belső ellenőrzési feladatok teljesítéséről szóló beszámolót és a vezetői nyilatkozatot a belső kontrollrendszer működéséről.

Ezen az ülésen sor került a2022. évi előirányzat és költségvetési határozat módosítására is, személyi juttatások és járulékok tekintetében. A dologi kiadások terhére a beruházási kiadások előirányzati összegét szükséges volt növelni, amelyből tárgyi eszközként egy mini kompresszor került beszerzésre a bölcsőde részére és egy létra a Molnaszecsődi Tagóvoda részére. Az élelmezési feladatok megfelelő ellátása érdekében a felmerülő árnövekedés okozta többlet kiadás miatt a személyi juttatások terhére növelni volt szükséges a dologi kiadásokat a körmendi óvodák és a bölcsőde esetében is.

A Társulási Tanács elfogadta Dr. Batthyányné Coreth Mária Óvoda és Bölcsőde szakmai beszámolóját és jóváhagyta az alapító okiratának módosítását, melyre a Dienes Lajos Utcai Tagóvoda fenntartói jogának átadása miatt volt szükség.

A Társulási Tanács jóváhagyta a társulási megállapodás módosítását. A módosítás Döbörhegy község kiválása és a Dienes Lajos Utcai Tagóvoda, mint tagintézmény törlése mellett a Társulás munkaszervezeti feladatait ellátó Körmendi Közös Önkormányzati Hivatal törzskönyvi azonosítószámával történő kiegészítését tartalmazta.

A Társulás sikeresen pályázott a TOP Plusz programon belül és 350 millió Ft-ot nyert el a molnaszecsődi és a horvátnádaljai óvoda felújítására, a pályázat megvalósítása a jövő évben kezdődik el.

Kérem a tisztelt Képviselő-testületet, hogy az előterjesztésben foglaltakat tárgyalja meg, és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete a Körmend és Mikrotérsége Köznevelési Intézményfenntartó Társulás 2022. évi tevékenységéről szóló beszámolót elfogadja.

Körmend, 2022. december 8.

**Bebes István**

**polgármester**